NARIADENIE KOMISIE (ES) č. 493/2006
z 27. marca 2006,
ktorým sa ustanovujú prechodné opatrenia v rámci reformy spoločnej organizácie trhu v sektore cukru, a ktorým sa menia a dopĺňajú nariadenia (ES) č. 1265/2001 a (ES) č. 314/2002
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1), a najmä na jeho článok 44,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (2), a najmä na jeho článok 7 ods. 5, článok 15 ods. 8 a článok 16 ods. 5,
keďže:
(1)
Mali by sa prijať nevyhnutné opatrenia v sektore cukru s cieľom zabezpečiť prechod z režimu stanoveného nariadením (ES) č. 1260/2001 na nový režim stanovený nariadením (ES) č. 318/2006.
(2)
Vzhľadom na zrušenie povinnosti vývozu ustanovenej v článku 13 nariadenia (ES) č. 1260/2001 by sa mali zaviesť opatrenia, ktoré by umožnili spravovať množstvá cukru vzniknuté v dôsledku zániku tejto povinnosti a režimu cukru C od 1. júla 2006. Tieto opatrenia musia byť v súlade s medzinárodnými záväzkami Spoločenstva.
(3)
V záujme lepšieho spravovania množstiev cukru vyrobených nad kvótu za hospodársky rok 2005/2006 by podniky mali mať možnosť presunúť časť týchto množstiev do hospodárskeho roka 2006/2007. Na tieto účely by sa malo ustanoviť, aby predmetný presun patril do pôsobnosti nariadenia Komisie (EHS) č. 65/82 z 13. januára 1982, ktorým sa stanovujú podrobné pravidlá pre presúvanie cukru do nasledujúceho hospodárskeho roku (3). Zároveň by sa mala povoliť určitá flexibilnosť, pokiaľ ide o rozhodovanie o presune množstiev, aby sa uľahčil prechod z existujúceho režimu na nový režim.
(4)
Množstvo cukru vyrobené nad kvótu za hospodársky rok 2005/2006, ktoré sa nemôže presunúť ani vyviezť, sa musí považovať za cukor vyrobený nad kvótu za hospodársky rok 2006/2007, aby sa umožnil jednak jeho odbyt podľa použití ustanovených pre cukor v nariadení (ES) č. 318/2006, ako aj jeho použitie v krmivách vzhľadom na výnimočné podmienky prechodu medzi uvedenými hospodárskymi rokmi.
(5)
Z dôvodov kontroly a prípadne aj uplatňovania sankcií musí časť výroby cukru C za hospodársky rok 2005/2006, ktorá nebola presunutá a ktorá sa nepovažuje za výrobu nad kvótu za hospodársky rok 2006/2007, aj naďalej zostať v pôsobnosti nariadenia Komisie (EHS) č. 2670/81 zo 14. septembra 1981 ustanovujúceho podrobné vykonávacie pravidlá pre výrobu cukru, ktorá presahuje kvótu (4).
(6)
S cieľom zlepšiť rovnováhu na trhu v Spoločenstve bez vytvárania nových zásob cukru počas hospodárskeho roka 2006/2007 by sa malo ustanoviť prechodné opatrenie na zníženie množstva výroby oprávnenej na pomoc v rámci kvóty na uvedený hospodársky rok. Mala by sa stanoviť prahová hodnota, nad ktorú by sa výroba v rámci kvóty každého podniku považovala za stiahnutú z trhu v zmysle článku 19 nariadenia (ES) č. 318/2006 alebo, na žiadosť podniku, za výrobu nad kvótu v zmysle článku 12 uvedeného nariadenia. Vzhľadom na prechod z jedného režimu na druhý režim sa táto prahová hodnota musí stanoviť vyrovnanou kombináciou metódy ustanovenej v článku 10 nariadenia (ES) č. 1260/2001 a metódy ustanovenej v článku 19 nariadenia (ES) č. 318/2006 a musí zohľadňovať osobitné úsilie vyvinuté niektorými členskými štátmi v rámci reštrukturalizačného fondu stanoveného v nariadení Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky (5).
(7)
V záujme dodržiavania podmienok uvádzania na trh, ktoré sa týkajú hospodárskeho roka 2005/2006, by sa mala ustanoviť možnosť vyplatiť aj po 30. júni 2006 pomoc určenú na odbyt cukru a doplnkovú pomoc na cukor vyrobený v určitých regiónoch Spoločenstva v rámci hospodárskeho roka 2005/2006, ako aj pomoc na rafináciu určitých preferenčných cukrov dovezených a rafinovaných v dodávkovom období 2005/2006 v rámci množstiev stanovených v nariadení Komisie (ES) č. 180/2006 (6). Z tohto dôvodu sa na udeľovanie týchto druhov pomoci musia aj naďalej uplatňovať nariadenie Komisie (ES) č. 1554/2001 z 30. júla 2001, ktorým sa stanovujú podrobné pravidlá uplatňovania nariadenia Rady (ES) č. 1260/2001 ohľadne uvedenia na trh cukru vyrobeného vo francúzskych zámorských departementoch a vyrovnania cenových podmienok s preferenčným surovým cukrom (7) a nariadenie Komisie (ES) č. 1646/2001 z 13. augusta 2001 ustanovujúce vykonávacie pravidlá na poskytovanie pomoci na prispôsobenie priemyslu rafinujúceho preferenčný surový cukor a ktorým sa upravuje podpora na prispôsobenie i dodatková základná pomoc pre priemysel rafinujúci cukor (8). Okrem toho by sa v prípade príslušného cukru mala aj naďalej obmedzovať rafinácia preferenčných cukrov na určité rafinérie a zachovať kontrola maximálnych predpokladaných potrieb zásobovania. Malo by sa tiež ustanoviť, aby sa aj naďalej uplatňovalo nariadenie Komisie (ES) č. 1460/2003 z 18. augusta 2003, ktorým sa stanovujú pravidlá uplatňovania nariadenia Rady (ES) č. 1260/2001 na hospodársky rok 2003/2004 až 2005/2006, pokiaľ ide o predpokladanú maximálnu potrebu dodávok surového cukru pre rafinérie (9).
(8)
Na účely výpočtu, stanovenia a vyberania produkčných odvodov za hospodársky rok 2005/2006 sa určité ustanovenia nariadenia Komisie (ES) č. 314/2002 z 20. februára 2002 ustanovujúceho podrobné pravidlá pre uplatňovanie systému kvót v sektore cukru (10) a nariadenia Komisie (ES) č. 779/96 z 29. apríla 1996, ktorým sa stanovujú podrobné pravidlá uplatňovania nariadenia Rady (EHS) č. 1785/81, pokiaľ ide o oznamovanie informácií v sektore cukru (11), musia naďalej uplatňovať aj po 30. júni 2006. Odvody sa vypočítajú na základe štatistických údajov, ktoré sa pravidelne aktualizujú. Vzhľadom na skutočnosť, že ide o posledné stanovenie odvodov za celé obdobie, ktoré uplynulo od hospodárskeho roku 2001/2002 do hospodárskeho roku 2005/2006, bez predchádzajúcej možnosti upraviť výpočty na základe aktualizovaných údajov, ako to bolo za predchádzajúce roky, bolo by vhodné presunúť výpočet a stanovenie odvodov na 15. február 2007, aby sa zabezpečila spoľahlivosť výpočtov a správnosť použitých štatistických údajov.
(9)
S cieľom zabezpečiť zásobovanie chemického priemyslu v rámci prechodu zo súčasného režimu na nový režim zavedený od 1. júla 2006 sa určité ustanovenia nariadenia Komisie (ES) č. 1265/2001 z 27. júna 2001, ktoré stanovuje podrobné pravidlá uplatňovania nariadenia Rady (ES) č. 1260/2001, pokiaľ ide o vyplácanie výrobnej náhrady určitých výrobkov z cukru používaných v chemickom priemysle (12), musia uplatňovať aj po 30. júni 2006 na certifikáty o náhrade vydané pred týmto dátumom. Vzhľadom na to, že nový režim umožňuje, aby sa v chemickom priemysle využíval cukor vyrobený nad kvótu, trvanie platnosti certifikátov o náhrade sa musí skrátiť a udeľovanie náhrady sa musí obmedziť na výrobu v rámci kvóty za hospodársky rok 2005/2006.
(10)
V článku 1 ods. 2 nariadenia (ES) č. 318/2006 sa stanovuje, že hospodársky rok začína 1. októbra a končí 30. septembra. Hospodársky rok 2005/2006, tak ako je vymedzený v nariadení (ES) č. 1260/2001, sa však končí 30. júna 2006. Hospodársky rok 2006/2007 sa preto stanovil ako obdobie začínajúce 1. júla 2006 a končiace 30. septembra 2007, takže zahŕňa 15 mesiacov. Na hospodársky rok 2006/2007 by sa malo ustanoviť zvýšenie kvót a tradičných potrieb rafinácie, ktoré predtým zodpovedali 12 mesiacom a ktoré sa po tomto hospodárskom roku budú vzťahovať na 12 mesiacov, pričom treba vziať do úvahy tri dodatočné mesiace, aby sa zabezpečilo pridelenie, ktoré zodpovedá prideleniu v predchádzajúcich a nasledujúcich hospodárskych rokoch. Tieto prechodné kvóty sa musia vzťahovať na výrobu cukru od začiatku hospodárskeho roku 2006/2007, ktorý pochádza z cukrovej repy zasiatej pred 1. januárom 2006.
(11)
Nariadenia (ES) č. 314/2002 a (ES) č. 1265/2001 by sa preto mali zodpovedajúcim spôsobom zmeniť a doplniť.
(12)
Opatrenia ustanovené v tomto nariadení sú v súlade so stanoviskom riadiaceho výboru pre cukor,
PRIJALA TOTO NARIADENIE:
KAPITOLA I
PRECHODNÉ OPATRENIA
Článok 1
Presun kvót
1. Odchylne od článku 14 nariadenia (ES) č. 1260/2001 a v rozsahu stanovenom v článku 2 ods. 1 druhom pododseku nariadenia (EHS) č. 65/82 môže každý podnik najneskôr do 31. októbra 2006 rozhodnúť o množstve cukru C vyrobeného za hospodársky rok 2005/2006, ktorý presunie do hospodárskeho roku 2006/2007, alebo zmeniť svoje rozhodnutie o presune prijaté pred nadobudnutím účinnosti tohto nariadenia.
2. Podniky, ktoré rozhodnú o presune podľa odseku 1 alebo zmenia svoje rozhodnutie, sú povinné:
a)
informovať príslušný členský štát pred 31. októbrom 2006 o presunutom množstve cukru;
b)
zaviazať sa, že presunuté množstvo budú skladovať až do 31. októbra 2006.
3. Nariadenie (EHS) č. 65/82 sa uplatňuje na cukor B a C z hospodárskeho roku 2005/2006, ktorý sa presunul do hospodárskeho roku 2006/2007.
4. Členské štáty oznámia Komisii najneskôr do 30. novembra 2006 a za každý podnik množstvo cukru B a C, ktoré sa presunulo z hospodárskeho roku 2005/2006 do hospodárskeho roku 2006/207.
Článok 2
Cukor C
1. Bez toho, aby boli dotknuté rozhodnutia o presune prijaté v súlade s článkom 1 tohto nariadenia, a bez toho, aby boli dotknuté vývozy na základe licencií vydaných v súlade s článkom 4 nariadenia Komisie (ES) č. 1464/95 (13), sa cukor C z hospodárskeho roku 2005/2006 považuje za cukor nad kvótu, podľa článku 12 nariadenia (ES) č. 318/2006, vyrobený za hospodársky rok 2006/2007.
2. Odchylne od článku 15 nariadenia (ES) č. 318/2006 sa poplatok nevyberá za množstvá cukru C uvedeného v odseku 1 tohto článku, ktoré sa použijú v krmivách, a to za rovnakých kontrolných podmienok, aké Komisia stanovila pre priemyselný cukor uvedený v článku 13 ods. 2 nariadenia (ES) č. 318/2006.
3. Nariadenie (EHS) č. 2670/81 sa uplatňuje na výrobu cukru C za hospodársky rok 2005/2006 s výnimkou cukru, ktorý sa presunul alebo sa považuje sa cukor vyrobený nad kvótu za hospodársky rok 2006/2007 podľa odseku 1 tohto článku.
Minimálna cena A za hospodársky rok 2005/2006 je uplatniteľná na cukrovú repu, ktorá zodpovedá množstvu cukru uvedenému v článku 3 nariadenia (EHS) č. 2670/81.
Článok 3
Preventívne stiahnutie z trhu
1. V prípade každého podniku sa časť výroby cukru, izoglukózy alebo inulínového cukru v hospodárskom roku 2006/2007, ktorá sa vyrobí na základe kvót uvedených v prílohe III k nariadeniu (ES) č. 318/2006 a ktorá presahuje prahovú hodnotu stanovenú v súlade s odsekom 2 tohto článku, považuje za výrobu stiahnutú z trhu v zmysle článku 19 uvedeného nariadenia alebo, na žiadosť príslušného podniku podanú pred 31. januárom 2007, sa považuje čiastočne alebo vo svojej celistvosti za výrobu nad kvótu v zmysle článku 12 uvedeného nariadenia.
2. V prípade každého podniku sa prahová hodnota uvedená v odseku 1 určí vynásobením kvóty pridelenej podniku podľa článku 7 ods. 2 nariadenia (ES) č. 318/2006 súčtom týchto koeficientov:
a)
koeficient stanovený príslušným členským štátom v prílohe I k tomuto nariadeniu;
b)
koeficient získaný vydelením súčtu kvót, ktorých sa podniky vzdali za hospodársky rok 2006/2007 v príslušnom členskom štáte na základe článku 3 nariadenia (ES) č. 320/2006, súčtom kvót stanovených pre tento členský štát v prílohe III k nariadeniu (ES) č. 318/2006. Komisia stanoví tento koeficient najneskôr do 15. októbra 2006.
Ak je však súčet koeficientov vyšší ako 1,0000, prahová hodnota sa rovná kvóte uvedenej v odseku 1.
3. Minimálna cena uplatniteľná na množstvo cukrovej repy zodpovedajúcej výrobe cukru stiahnutej v súlade s odsekom 1 sa zhoduje s cenou za hospodársky rok 2007/2008.
4. Povinnosť uvedená v článku 6 ods. 5 nariadenia (ES) č. 318/2006 sa vzťahuje na množstvo cukrovej repy zodpovedajúce prahovej hodnote stanovenej v odseku 1 tohto článku.
5. Členské štáty oznámia Komisii pred 1. júlom 2006 odhad množstiev cukru, izoglukózy a inulínového sirupu, ktoré treba považovať za stiahnuté v súlade s týmto článkom.
Článok 4
Pomoc na cukor vyrobený v zámorských departementoch
1. Pomoc na odbyt a doplnková pomoc sa udeľuje na cukor vyrobený vo francúzskych zámorských departementoch v rámci kvóty za hospodársky rok 2005/2006, rafinovaný a/alebo prepravený v období od 1. júla 2006 do 31. októbra 2006.
Uvedené typy pomoci sa vzťahujú na množstvá príslušného cukru a nahrádzajú pomoc uvedenú v článku 7 ods. 4 a článku 38 ods. 3 a ods. 4 nariadenia (ES) č. 1260/2001.
Pomoc na odbyt sa vzťahuje na:
-
rafináciu cukru vyrobeného vo francúzskych zámorských departementoch v rafinériách európskych regiónov Spoločenstva, a to v závislosti od ich výkonu,
-
prepravu cukru vyrobeného vo francúzskych zámorských departementoch do európskych regiónov Spoločenstva a prípadne aj na jeho skladovanie v týchto departementoch.
2. Nariadenia (ES) č. 1554/2001 a (ES) č. 1646/2001 sa uplatňujú na cukor vyrobený v rámci kvóty za hospodársky rok 2005/2006 v súvislosti s pomocou na odbyt a doplnkovou pomocou podľa odseku 1 tohto článku.
3. V zmysle tohto článku sa rafinériou rozumie technická jednotka, ktorej jediná činnosť spočíva v rafinácii surového cukru alebo sirupov vyrobených z cukru v pevnom skupenstve.
Článok 5
Pomoc do rafinacji
1. Pomoc na prispôsobenie rafinérskeho priemyslu sa udeľuje na surový preferenčný cukor z cukrovej trstiny dovezený v rámci protokolu 3 o cukre „AKT“ priloženého k prílohe IV k dohode o partnerstve AKT - EÚ podpísanej v Cotonou 23. júna 2000 (14) a rafinovaný v dodávkovom období 2005/2006 od 1. júla 2006 do 30. septembra 2006.
Táto pomoc sa vypláca rafinériám. Uplatňuje sa na množstvá cukru uvedené v nariadení (ES) č. 180/2006, ktoré k 1. júlu 2006 ešte neboli rafinované, a nahrádza pomoc uvedenú v článku 38 ods. 1, ods. 2 a ods. 4 nariadenia (ES) č. 1260/2001.
2. Nariadenie (ES) č. 1646/2001 sa uplatňuje na rafinovaný preferenčný cukor za dodávkové obdobie 2005/2006.
3. Okrem prípadov vyššej moci platí, že pokiaľ sa predpokladané maximálne potreby zásobovania pre členský štát, tak ako sú stanovené v článku 39 ods. 2 nariadenia (ES) č. 1260/2001, presiahnu počas hospodárskeho roku 2005/2006, tak sa na množstvo rovné prekročenému množstvu uloží platba zodpovedajúca plnému dovoznému clu platnému v danom hospodárskom roku, navýšená o 115,40 EUR na tonu ekvivalentu bieleho cukru.
4. Nariadenie (ES) č. 1460/2003 sa uplatňuje na kontrolu a prípadne na dôsledky prekročenia predpokladaných maximálnych potrieb zásobovania rafinérskeho priemyslu podľa odseku 3 tohto článku.
5. V zmysle tohto článku sa rafinériou rozumie technická jednotka, ktorej jediná činnosť spočíva v rafinácii surového cukru alebo sirupov vyrobených z cukru v pevnom skupenstve.
Článok 6
Odvody
Nariadenie (ES) č. 314/2002, v znení zmenenom a doplnenom týmto nariadením, sa uplatňuje na stanovenie a vyberanie produkčných odvodov v hospodárskom roku 2005/2006 vrátane úprav v súvislosti s výpočtom odvodov za hospodárske roky 2001/2002, 2002/2003, 2003/2004 a 2004/2005 uvedených v článku 15 ods. 2 nariadenia (ES) č. 1260/2001.
Článok 7
Výrobné náhrady
Články 1, 2, 3, 11, 14, 15, 17, 18, 19, 20 a 21 nariadenia (ES) č. 1265/2001, v znení zmenenom a doplnenom týmto nariadením, sa uplatňujú na certifikáty o náhrade vydané do 30. júna 2006.
Článok 8
Oznamovanie informácií
Nariadenie (ES) č. 779/96 sa uplatňuje až do 30. septembra 2006.
Článok 9
Dočasné kvóty
1. Na hospodársky rok 2006/2007 sa členským štátom udeľuje dočasná kvóta na cukor vo výške 497 780 ton podľa rozdelenia uvedeného v časti A prílohy II.
Kvóta uvedená v prvom pododseku je vyhradená pre cukor vyrobený z cukrovej repy zasiatej pred 1. januárom 2006. Minimálna cena tejto cukrovej repy v zmysle článku 5 nariadenia (ES) č. 318/2006 je stanovená na 47,67 EUR na tonu.
2. Na hospodársky rok 2006/2007 sa členským štátom udeľuje dočasná kvóta na izoglukózu vo výške 126 921 ton sušiny podľa rozdelenia uvedeného v časti B prílohy II.
3. Na hospodársky rok 2006/2007 sa členským štátom udeľuje dočasná kvóta na inulínový sirup vo výške 80 180 ton sušiny, vyjadrených ekvivalentom bieleho cukru/izoglukózy, podľa rozdelenia uvedeného v časti C prílohy II.
4. Pokiaľ ide o dočasné kvóty stanovené v odsekoch 1, 2 a 3:
a)
nepodliehajú platbe dočasnej reštrukturalizačnej sumy stanovenej v článku 11 ods. 2 nariadenia (ES) č. 320/2006;
b)
nevzťahuje sa na ne vyplácanie pomoci stanovenej v nariadení (ES) č. 320/2006.
5. Členské štáty udelia výrobným podnikom cukru, izoglukózy alebo inulínového cukru, ktoré majú sídlo na ich územiach a sú schválené podľa článku 17 nariadenia (ES) č. 318/2006, dočasné kvóty podľa objektívnych kritérií a spôsobom, ktorý zaručí rovnaké zaobchádzanie s výrobcami a zabráni narušeniu trhu a hospodárskej súťaže.
6. Členské štáty zavedú kontrolný režim a prijmú všetky nevyhnutné opatrenia, aby overili výrobu výrobkov uvedených v odsekoch 1, 2 a 3, najmä pokiaľ ide o zhodu medzi cukrom a cukrovou repou zasiatou pred 1. januárom 2006.
Členské štáty oznámia Komisii pred 15. júlom 2006 rozdelenie dočasných kvót podľa jednotlivých podnikov, ktoré sa udelili v zmysle tohto článku.
Členské štáty oznámia Komisii pred 31. decembrom 2006 kontrolné opatrenia, ktoré prijali, a výsledky týchto opatrení.
Článok 10
Tradičné potreby rafinácie
Na hospodársky rok 2006/2007 sa zvyšujú tradičné potreby rafinácie uvedené v článku 29 ods. 1 nariadenia (ES) č. 318/2006 o množstvá stanovené v prílohe III.
KAPITOLA II
ZMENY A DOPLNENIA NARIADENÍ (ES) č. 1265/2001 A (ES) č. 314/2002
Článok 11
Zmeny a doplnenia nariadenia (ES) č. 1265/2001
Nariadenie (ES) č. 1265/2001 sa mení a dopĺňa takto:
1.
V článku 11 sa dopĺňa tento odsek:
„5. Príslušný orgán členského štátu zruší na žiadosť záujemcu certifikáty o náhrade, ktoré sa plne nevyužili a ktorých platnosť ešte nevypršala. Príslušná zábezpeka za nepoužitú časť sa uvoľní.
Členský štát oznámi Komisii na konci každého mesiaca množstvo certifikátov o náhrade, ktoré sa zrušili počas predchádzajúceho mesiaca, a rozčlení ich podľa mesiaca vydania certifikátu.“
2.
V článku 14 sa dopĺňa tento odsek:
„3. Certifikát o náhrade je platný iba v prípade základných výrobkov uvedených v prvom článku, ktoré pochádzajú z produkcie v rámci kvóty za hospodársky rok 2005/2006 alebo za predchádzajúce hospodárske roky.“
3.
V článku 15 sa dopĺňa tento odsek:
„Certifikáty o náhrade však prestávajú byť platné po 31. auguste 2006.“
4.
V článku 17 sa dopĺňa tento odsek:
„3. Členské štáty prijmú nevyhnutné dodatočné opatrenia, aby zabezpečili najmä správne uplatňovanie ustanovení článku 14 ods. 3.“
Článok 12
Zmeny a doplnenia nariadenia (ES) č. 314/2002
Nariadenie (ES) č. 314/2002 sa mení a dopĺňa takto:
1.
V článku 4a sa zrušuje odsek 5.
2.
V článku 4c ods. 1 tretí pododsek sa dopĺňa táto veta:
„Oznámenie v súvislosti s hospodárskym rokom 2005/2006 sa uskutoční pred 1. decembrom 2006.“
3.
Článok 8 sa mení a dopĺňa takto:
a)
v odseku 1 sa dopĺňa tento pododsek:
„Pokiaľ ide o hospodársky rok 2005/2006, čiastky a koeficienty uvedené v prvom pododseku písm. a) a písm. b) sa stanovia pred 15. februárom 2007.“;
b)
odsek 2 sa mení a dopĺňa takto:
i)
v prvom pododseku sa dopĺňa táto veta:
„Pokiaľ ide o hospodársky rok 2005/2006, táto bilancia sa vyhotoví pred 28. februárom 2007.“;
ii)
v druhom pododseku sa dopĺňa táto veta:
„Pokiaľ ide o hospodársky rok 2005/2006, táto platba sa uskutoční pred 15. aprílom 2007.“
KAPITOLA III
ZÁVEREČNÉ USTANOVENIA
Článok 13
Nadobudnutie účinnosti
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. júla 2006. Články 1 a 3, 11 ods. 3 a článok 12 ods. 1 sa však uplatňujú od dátumu nadobudnutia účinnosti.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. marca 2006